## Els museus i centres expositius de la Generalitat sumen esforços per a donar suport a les persones afectades per la DANA

*** L’IVAM, el Centre del Carme i el Museu de Belles Arts de València oferixen els seus espais per a la recollida, emmagatzematge i distribució de roba, aliments i altres productes
* Els gabinets de mediació dels museus es dedicaran, de manera preferent, a les persones afectades per la DANA
* Es mantenen activitats dirigides a les famílies per a facilitar la conciliació**

L’IVAM, el Centre del Carme i el Museu de Belles Arts de València oferixen els seus espais per a la recollida, emmagatzematge i distribució de roba, aliments i productes d’higiene i de neteja; per a canalitzar les donacions de productes, així com per a facilitar la conciliació familiar.

D’altra banda, estos centres oferixen de manera gratuïta els seus espais per a iniciatives destinades a facilitar la gestió de les ajudes i l’assistència a les persones afectades per la DANA.

Cal assenyalar que, seguint les recomanacions de Protecció Civil, i donades les dificultats en els desplaçaments, els museus han suspés temporalment les inauguracions i activitats culturals programades. El cost d’estes es destinarà a l’atenció de l’emergència.

No obstant això, es mantenen algunes accions per a facilitar la conciliació familiar, com accions escolars, tallers per a xiquets i famílies o visites a exposicions.

En este sentit, s’estan articulant mesures per a facilitar el transport, quan siga possible, a les persones i grups que viuen en zones afectades per la DANA perquè puguen participar en estes activitats, pensades principalment per a les famílies.

**Mesures davant la DANA**

A més d’estes iniciatives, l’Institut Valencià d’Art Modern (IVAM) destinarà la recaptació íntegra de taquilles a les persones damnificades pel recent temporal, que ha assolat 70 municipis de la província de València.

Per la seua banda, en la línia d’acció amb les famílies, l’IVAM manté activitats com ‘Un xicotet gran projecte’, grup familiar intergeneracional de l’IVAM, format per parelles de nets que, en la seua primera trobada després de la DANA, van dibuixar ‘cases imaginades’ a on acollir-se després de la inundació.

Estos dibuixos seran traslladats a les famílies afectades, juntament amb queviures, roba, calçat i altres objectes de primera necessitat.

A més, amb l’objectiu d’oferir espais de conciliació per a les famílies, l’IVAM també manté actiu ‘L’extraordinari!: Bandarres!’ col·lectiu artístic d’infància resident en el museu, un projecte creatiu que trenca la concepció clàssica d’activitat extraescolar.

Pel que fa al Museu de Belles Arts, les seues instal·lacions acullen el club de lectura ‘Pinten llibres’, uns cursos de formació que estan tenint gran implantació en el barri de la Saïdia.

Este museu també està dissenyant tallers específics per a posar-los a la disposició dels escolars afectats per la devastació de la DANA en el moment en el qual puguen desplaçar-se amb normalitat a les seues instal·lacions.

Per la seua banda, el Centre del Carme manté obert el seu Espai de Telles per a les famílies i els més xicotets. A més, l’alumnat del màster Permea col·laborarà amb accions especials de mediació per als afectats.

Fecha: 09/11/2024